‘Sekspes-onnies hoort op nasionale register’ – DA(Argieffoto) Die DA doen ’n beroep dat alle onderwysers wat skuldig bevind word aan seksuele wangedrag se name op die Nasionale Register vir Seksoortreders (NRSO) sowel as die Kinderbeskermingsregister (KPR) geplaas word. Dit volg ná die onthulling deur die Suid-Afrikaanse Raad van Opvoeders (SARO) in die parlement dat 11 opvoeders in die 2020-’21-boekjaar afgedank is weens bewerings van wangedrag, onder meer seksuele misdrywe teen leerders. Desiree van der Walt, die DA se skaduminister van onderwys, sê hoewel die DA die afdankings van die 11 onderwysers as ’n positiewe stap in die rigting van aanspreeklikheid verwelkom, moet meer gedoen word om te verseker dat daardie onderwysers wat van seksuele wangedrag en mishandeling beskuldig word, verhoed word om kinders weer leed aan te doen. “Dit is om hierdie rede dat die DA vra dat onderwysers wat skuldig bevind is aan seksuele misdrywe op die NRSO en KPR geplaas word om te verhoed dat hulle in die toekoms met kinders werk,” het Van der Walt gesê. Volgens Van der Walt het die DA reeds in Augustus aan die minister van polisie geskryf om te vra dat alle seksuele misdrywe wat in skole gepleeg word by sy nasionale misdaadstatistiek ingesluit word. “ŉ Uiteensetting van die seksuele oortredings en misbruik van leerders op skoolterreine, tydens skoolaktiwiteite en tydens skooltoere moet by die statistiek ingesluit word. Ons wil ook weet van al die gerapporteerde gevalle van minderjarige swangerskappe omdat dit gelykstaande is aan statutêre verkragting.” Van der Walt sê daar moet ŉ deeglike uiteensetting van al die bogenoemde gevalle per provinsie gegee word. “Dit is tyd om daadwerklik op te tree teen hierdie tipe van misdryf. Die tyd van beplanning en leë beloftes is verby.”